Tempels in Suid-Korea | Loer Toer
Tempels in Suid-Korea
Suid-Korea March 22, 2019 Leave a comment
Die tempels wat ek besoek het, het my tot denke en gevoel gestem. Die Boeddhisme, lyk dit my, wil die geestelike en die estetiese as een ervaar. Wat my ook opgeval het is, is dat die tempels klein ruimtes is, seker 'n derde van die gemiddelde kerk. Die ervaring van tempelbesoek vir die toegewydes sal dan altyd 'n intieme ervaring wees.
Dié tempel is Mitasa, gebonde aan die Bisan-ri begrafplaas. Die tempel word dan hoofsaaklik vir begrafnisse gebruik met 'n ruimte vir twee, dalk drie, gesinne. Mitasa is 'n klooster van dertig nonne. Van hulle mag die dienste waarneem. Ek is dardie dag genooi om met die nonne die vegetariër noenmaal te eet, 'n rare ervaring vir my.
Hierdie dubbelverdieping is die hooftempel van die Magoksa reeks, 'n ongewone ontwerp vir 'n tempel. Ek het die voorreg gehad om dié historiese plek te besoek saam met 'n kollega van my en haar man, altwee toegewyde Boeddhiste.
Hier is 'n reeks tempels op die rivier. Mens kan hulle amper kapelle noem. Ek is gesê dat Magoksa is 'n spreekwoord van verdraagsaamheid: die splintergroepe in Boeddhisme is almal hier te vinde, selfs sjamanisme, die oervorm van die mens se geestelikheid. Tog kon ek 'n sweem afkeuring in my kollega se man se stemtoon agterkom toe hy dié dinge vir my noem. Hy self was seker 'n puris.
Hierdie gebou by Magoksa kry mens by die meeste tempels. Dit is 'n oop struktuur en word 'n jong-ja genoem. As jy kyk, net regs van die onder deel van die boomstam sien jy die vorm van die Silla-klok wat die toegewydes roep. Hier word die natuur en die geestelike een.